Rīcības nepieciešamība

ES finanšu tirgi ir ļoti atkarīgi no dažiem pakalpojumiem, ko sniedz atsevišķi trešo valstu centrālie darījumu partneri (CCP), un tas rada ievērojamus finanšu stabilitātes riskus Eiropas Savienībai. Apvienotā Karaliste ir galvenā vieta, kur notiek euro denominētu atvasināto instrumentu tīrvērte, – tās tirgus daļa pārsniedz 90 %. Eiropas Centrālā banka (ECB) un Komisija konstatēja, ka tīrvērte ir būtisks finanšu stabilitātes risks Eiropas Savienībai, ja ES tirgus dalībnieki pēkšņi zaudēs piekļuvi Apvienotās Karalistes CCP. Rezultātā 2020. gada septembrī tika pieņemts lēmums par līdzvērtību. Šajā lēmumā Komisija atkārtoja vēstījumu ES tirgus dalībniekiem samazināt to pārmērīgos riska darījumus ar Apvienotajā Karalistē iedibinātiem CCP. Tomēr līdz šim šāda samazināšana nav notikusi.

Sadarbība ar attiecīgajām ES struktūrām, piemēram, Eiropas Vērtspapīru un tirgu iestādi (EVTI), ECB, Eiropas Sistēmisko risku kolēģiju un vienoto uzraudzības mehānismu Komisijas izveidotā ad hoc darba grupā tīrvērtes jautājumos apstiprināja to, kas šī problēma pastāv un rada riskus finanšu stabilitātei. Diskusijas darba grupā ir ļāvušas secināt, ka, lai turpmāko gadu laikā sakārtotā un kontrolētā veidā būtiski samazinātu minētos pārmērīgos riska darījumus, būs nepieciešams dažādu leģislatīvu un neleģislatīvu izmaiņu apvienojums. Šīs izmaiņas būtu vajadzīgas, lai: i) uzlabotu tīrvērtes pievilcību Eiropas Savienībā; ii) veicinātu infrastruktūras attīstību Eiropas Savienībā un iii) uzlabotu uzraudzības pasākumus Eiropas Savienībā, lai galu galā novērstu attiecīgos finanšu stabilitātes riskus.

Bez turpmākas ES rīcības tirgus dalībnieki, visticamāk, turpinās veikt tīrvērti šajos sistēmiskajos trešo valstu CCP, tādējādi saglabājot vai pat palielinot aprakstīto pārmērīgo paļaušanos. Tas rada būtiskus finanšu stabilitātes riskus stresa scenārija gadījumā, kurā iesaistīts trešās valsts CCP, vai gadījumā, ja pēkšņi tiek zaudēta piekļuve tā pakalpojumiem.

Iespējamie risinājumi

Pieejamie politikas risinājumi tika noteikti, pamatojoties uz EVTI 2021. gada ziņojumu, kurā novērtēti sistēmiski nozīmīgi Apvienotās Karalistes CCP, uz diskusijām ar iepriekš minētajām ES struktūrām un tīrvērtes jautājumu darba grupā un uz mērķorientētu sabiedrisko apspriešanu. Ietekmes novērtējumā izskatīto pasākumu mērķis ir risināt problēmas gan attiecībā uz piedāvājumu, gan pieprasījumu, kā arī pieaugošiem ES pārrobežu riskiem, ko rada pieaugošās ES tīrvērtes plūsmas.

Attiecībā uz piedāvājumu, lai uzlabotu Eiropas Savienībā esošo CCP pievilcību tirgus dalībniekiem, tiek apsvērti vairāki risinājumi, kā racionalizēt procedūras vai ieviest vienkāršotu mehānismu, kas ļauj CCP ātri un darījumdarbībai draudzīgā veidā mainīt savus modeļus un parametrus.

Attiecībā uz pieprasījumu, lai veicinātu tīrvērti ES CCP, tiek apsvērti vairāki risinājumi: atturēt banku pārmērīgos riska darījumus ar CCP, prasība tirgus dalībniekiem uzturēt aktīvu kontu ES CCP, paplašināt to vienību loku, kas veic tīrvērti Eiropas Savienībā, atvieglot klientu un netiešo dalībnieku piekļuvi tīrvērtei, un šo risinājumu apvienojums.

Visbeidzot, lai stiprinātu ES CCP uzraudzības sistēmu nolūkā labāk ņemt vērā pārrobežu riskus, tādējādi nodrošinot finanšu stabilitāti, tiek apsvērti divi risinājumi, no kuriem viens ir racionalizēt uzraudzības sistēmu un izveidot kopīgas uzraudzības darba grupas, par kurām atbild valstu uzraudzības iestādes, un otrs ir izveidot ES CCP vienotu uzraudzības iestādi.

Pirmajā posmā tika noraidīti vairāki risinājumi, jo īpaši pilnvarot tīrvērti Eiropas Savienībā vai pieprasīt, lai tīrvērtes pienākums tiktu izpildīts ES CCP vai mazāk riskantu trešo valstu CCP. Pirmajā posmā tika noraidīti arī šādi risinājumi: piešķirt visiem ES CCP piekļuvi centrālās bankas mehānismiem, pagarināt Target 2 darbības stundas un paplašināt tīrvērtes pienākuma tvērumu.

Vēlamā risinājuma ietekme

Analīzē tika izvēlēti vēlamie risinājumi, pamatojoties uz to ieguldījumu šīs iniciatīvas konkrēto mērķu sasniegšanā, proti: i) uzlabot ES CCP pievilcību, ii) veicināt tīrvērti ES CCP un iii) ļaut vairāk ņemt vērā pārrobežu riskus, kā arī to rentabilitāti un saskaņotību.

Attiecībā uz piedāvājumu kā vēlamais risinājums tika izvēlēts racionalizēto procedūru un ex post validācijas mehānisma apvienojums. Tas ļautu pēc iespējas vairāk vienkāršot pašreizējās procedūras, vienlaikus saglabājot finanšu stabilitāti. Novērtējumā secināts, ka šis apvienojums būtu vispiemērotākais, lai sasniegtu pirmo konkrēto mērķi (ES CCP pievilcības uzlabošana). Attiecībā uz otro konkrēto mērķi veicināt tīrvērti Eiropas Savienībā, šis risinājums varētu to netieši veicināt, palielinot Eiropas Savienībā esošo CCP pievilcību tirgus dalībniekiem. Tajā pašā laikā tas ES CCP administratīvās un iespējas izmaksas samazinātu vairāk nekā katrs risinājums atsevišķi.

Attiecībā uz pieprasījumu vēlamais risinājums apvieno banku pārmērīgu riska darījumu ar CCP ierobežošanu, prasību izveidot aktīvu kontu, to tirgus dalībnieku loka paplašināšanu, kuri veic tīrvērti Eiropas Savienībā, un klientu veiktas tīrvērtes atvieglošanu, lai novērstu šķēršļus tirgus dalībnieku veiktai tīrvērtei, kuri parasti veic tīrvērti kā klienti. Tas palīdzēs novērst pārmērīgu paļaušanos uz trešo valstu sistēmiski nozīmīgiem CCP. Tas konkrēto mērķi uzlabot tīrvērti Eiropas Savienībā sasniegtu vairāk nekā katrs risinājums atsevišķi un panāktu labu līdzsvaru starp mērķa sasniegšanu un negatīvās ietekmes uz tirgu ierobežošanu. Tas skaidri noteiktu prasību palielināt tīrvērtes apjomus ES CCP, izmantojot aktīvu kontu. Tajā pašā laikā tas izveidotu uzticamu sistēmu, lai nodrošinātu, ka bankas un ieguldījumu brokeru sabiedrības, kas ir vissvarīgākie finanšu darījumu partneri, ievēro noteikumus. Šis risinājums tiek uzskatīts par vispiemērotāko un īstenojamāko, jo paredzams, ka tas ļaus izvairīties no graujošas ietekmes uz ES tīrvērtes dalībnieku konkurētspēju, un to varētu pielāgot un kalibrēt, lai ņemtu vērā izmaksu ietekmi uz mazākiem klientiem, vienlaikus ļaujot pakāpeniski samazināt riska darījumus ar sistēmiski nozīmīgiem CCP, tādējādi samazinot riskus ES finanšu stabilitātei.

Attiecībā uz uzraudzību, pamatojoties uz visu risinājumu novērtējumu un salīdzinājumu, analīze liecina, ka mērķorientēti grozījumi pašreizējā uzraudzības sistēmā, iespējams, ir vissamērīgākā pieeja, lai gan ne vienmēr visefektīvākais variants, kā pastiprināt pārrobežu risku ņemšanu vērā. Šis risinājums arī kliedē bažas par to, ka centralizētāka CCP uzraudzība ES līmenī neatbilstu galīgajai atbildībai par iespējamo atbalstu CCP krīzes situācijā, kas saskaņā ar CCP atveseļošanas un noregulējuma regulu paliek katras CCP iedibināšanas dalībvalsts ziņā.

Izmaksu ziņā, lai gan finanšu stabilitāte ir sabiedrisks labums un tāpēc nav kvantificējama, saglabātos risinājumus var kalibrēt, lai nodrošinātu, ka izmaksas tirgus dalībniekiem, CCP, EVTI un valstu iestādēm ir samērīgas.